গত মঙ্গলবার মুখ্যমন্ত্রী ফেসবুকে জানিয়েছিলেন, মহানায়ক পুরস্কার (পুরুষ) পাচ্ছেন দেব। আর মহানায়ক পুরস্কার (স্ত্রী) পাচ্ছেন মৌসুমী চট্টোপাধ্যায়। কিন্তু পরে তিনি জানান, অনিচ্ছাকৃতভাবে মুনমুন সেন ও অরিন্দম শীলের নাম বাদ পড়ায় দুঃখিত। তাই রাজ্য সরকার মুনমুন সেনকে মহানায়িকা পুরস্কার দেবে। অরিন্দম শীল পাচ্ছেন স্পেশাল ফিল্ম অ্যাওয়ার্ড। প্রসঙ্গত, কিছুদিন আগেও অরিন্দম শীল ছিলেন কট্টর বামপন্থী। কিছুদিন আগে তিনি ও সুবোধ সরকার দল বদল করে তৃণমূল কংগ্রেসের দিকে ভিড়ে যান। ২১ জুলাই ধর্মতলার সমাবেশে শাসক দলের সঙ্গে দেখা গিয়েছে এই দু'জনকে। অরিন্দমবাবু আনুগত্য দেখানোয় রাজ্য সরকার তাঁকে পুরস্কৃত করছে বলে কটাক্ষ করেছে বিরোধীরা।